ዛሬ የደም ልገሳ ቀን ነው፤ በዕለቱም የብሔራዊ የደም ባንክ ሕንጻ ተመርቋል፡፡
ባሕር ዳር፡ ጥቅምት 15/2012 ዓ.ም (አብመድ) የደሴ ከተማ ወጣቶች፣ የወሎ ዩኒቨርሲቲ ተማሪዎችና የዩኒቨርሲቲው ማኅበረሰብ እንዲሁም የተለያዩ የኅብረተሰብ ክፍሎች የደም ልገሳ ቀንን ምክንያት በማድረግ ደም በመለገስ ላይ ናቸው፡፡በደሴ ከተማ አስተዳደር በአንድ ጀምበር ብቻ 650 ዩኒት ደም ከበጎ ፈቃደኞች እንደሚሰበሰብ ተገምቷል፡፡ የደሴ ደም ባንክ አገልግሎት ደሙን ለመሰብሰብ እየተንቀሳቀሰ የሚገኘው በወሎ ዩኒቨርሲቲ ደሴ እና ኮምቦልቻ ግቢዎች እንዲሁም በደም ባንኩ ግቢ ውስጥ ነው::የጤና ሚኒስትሩ ዶክተር አሚር አማን በማኅበራዊ ገጻቸው እንዳስታወቁት ደግሞ የብሔራዊ ደም ባንክ ያስገነባው ሕንጻ አዲስ አበባ ላይ ተመርቋል፡፡ ሕንጻውን የጤና ሚኒስትር ዲኤታ ወይዘሮ ሳህረላ አብዱላሂ እና በአሜሪካ ተራድዖ ድርጅት (ዩ ኤስ አይ ዲ) ሚሽን ዳይሬክተር ሲን ጆንስ መርቀውታል፡፡ ከምረቃ ሥነ ሥርዓቱ ጎን ለጎንም የደም ልገሳ መርሀ ገብር እየተካሄደ ነው፡፡ዛሬ በሀገር አቀፍ ደረጃ በአንድ ጀምበር 10 ሺህ ዩኒት ደም ለመሰብሰብ ታቅዶ እየተሠራ ያለበት የደም ልገሳ ቀን ነው፡፡ዘጋቢ፡- ሐያት መኮንን